<classify> KATIBU Mkuu, Wizara ya Mifugo na Uvuvi, Profesa Elisante ole Gabriel amewashauri wakuu wa mikoa, wilaya pamoja na wakurugenzi wa halmashauri nchini kushirikiana na kuwafikishia wafugaji mbegu za mifugo kwa bei rahisi ili kuboresha sekta ya mifugo pamoja na nyama.Gabriel ametoa ushauri huo hivi karibuni wakati alipotembelea Kituo cha Taifa cha Uzalishaji Mifugo kwa njia ya Chupa NAIC kilichopo Usa River Mkoani Arusha, kwa ajili ya kujionea ngombe bora 26 wanaotoa dozi 120,000 kila mwaka kwa ngombe mmoja.Amesema mbegu hizo ambazo huuzwa kwa dozi moja Sh 3,000 zinapaswa kumfikia mfugaji ili aweze kupandisha ngombe wa kawaida na kupata matokeo mazuri ya kuwa na mifugo bora, lakini mbegu hiyo hiyo bei yake inaweza kupanda kutokana na gharama za usafiri kutoka eneo moja hadi jingine.Aliwaondoa hofu wafugaji kuwa mbegu hizo bora haziondoi uhalisia wa ngombe wa asili au hata wa kisasa bali huleta tija zaidi katika kupata uhakika wa mifugo bora inayoleta thamani kwenye mazao hayo.Mbegu hizi ni bora na zinapaswa kuwafikia wafugaji ili kila mtu apate mifugo bora kwa manufaa ya mfugaji, pia naagiza wafugaji kutotupa mazao yote ya mifugo kwani kila kitu cha ngombe kina faida hususan meno yake ambayo yanaweza kutengeneza mkufu na hereni, alisema.Akizungumzia mitambo kuharibika na kutokuwa na wataalamu wa kuzalisha mbegu kwa hewa baridi, alisisitiza kuwa ni vyema sasa kituo hicho kuhakikisha kinakuwa na wataalamu wa ndani, badala ya sasa ambapo wanatumia wataalamu wa kutengeneza mtambo huo kutoka nje.Mkurugenzi wa NAIC , Paul Mollel alisisitiza kuwa wanataka kutengeneza mbegu bora kutoka kwenye madume bora na kuwafikia wafugaji.Alisema wapo kwenye mchakato wa kutengeneza mashine hizo za Liquid Nitrogen ambazo zinakuwa zinaharibika mara kwa mara na hivi sasa wanazalisha mbegu bora dozi 12,000 kwa siku. Kwa mwaka dume moja hatoa mbegu zaidi ya 120,000.Kaimu Mkurugenzi wa Uzalishaji, Mifugo na Masoko, Dk Asimwe Rwiguza alisema Wizara ya Mifugo na Uvuvi imejipanga kuhakikisha inapunguza gharama za kupunguza bei za uhamilishaji kwa gharama ndogo kwa lengo la kuwafikia wafugaji kwa gharama ndogo kupitia mikoa, wilaya na zifike kwenye halmashauri kwa gharama nafuu.Alisema vituo vingine vipo katika mikoa mbalimbali ikiwemo Pwani, Mwanza, Dodoma, Mbeya, Lindi pamoja na Iringa kwa ajili ya kutengeneza hewa baridi ya kutunzia mbegu katika mikoa hiyo.  <topic>: KITAIFA 